അനധികൃത പന്നിഫാം: കോണ്ഗ്രസ് പ്രക്ഷോഭത്തിലേക്ക് തലയോലപ്പറമ്ബ് : മറവന്തുരുത്ത് ഗ്രാമപഞ്ചായത്തിലെ പത്താം വാര്ഡില് കടൂക്കരയില് പ്രവര്ത്തിക്കുന്ന അനധികൃത പന്നിഫാം അടച്ചുപൂട്ടാന് അധികൃതര് തയാറാകാത്തതിനെ തുടര്ന്ന് കോണ്ഗ്രസ് പ്രക്ഷോഭത്തിനൊരുങ്ങുന്നു. ഫാമിനെതിരെ പ്രദേശവാസികള് ഒന്നടങ്കം ചേര്ന്ന് ഒപ്പിട്ട് പഞ്ചായത്ത് സെക്രട്ടറിക്ക് പരാതി നല്കിയെങ്കിലും അധികൃതരുടെ ഭാഗത്ത് നിന്നും യാതൊരു നടപടിയും ഉണ്ടായിട്ടില്ല. പഞ്ചായത്ത്, ആരോഗ്യ വകുപ്പ്, ശിശു ക്ഷേമ വകുപ്പ് ഉദ്യോഗസ്ഥര് സ്ഥലം സന്ദര്ശിച്ചിട്ടും യാതൊരു നിയമനടപടികളും സ്വീകരിക്കാന് തയാറായിട്ടില്ലെന്ന് പ്രദേശവാസികള് പറയുന്നു. ഫാം നടത്തിപ്പുകാരന്റെ സ്വാധീനമാണ് ഇതിന് പിന്നിലെന്നാണ് നാട്ടുകാരുടെ ആരോപണം. ഫാം അടച്ചുപൂട്ടാന് അധികൃതര് തയാറായില്ലെങ്കില് നാട്ടുകാരുടെ സഹകരണത്തോടെ സമരം സംഘടിപ്പിക്കുമെന്ന് കോണ്ഗ്രസ് വാര്ഡ് കമ്മറ്റി അറിയിച്ചു.